O‘zbekiston Respublikasi Prezidenti Shavkat Mirziyoyev joriy yilning 2 mart kuni iqtidorli qizlarni a’lo xulqi, noyob iste’dodi, zukkoligi, tashabbuskorligi, o‘qishdagi muvaffaqiyatlari hamda ta’lim, fan, adabiyot, madaniyat, san’at, sport sohalarida va jamoatchilik faoliyatida erishgan alohida yutuqlari uchun Zulfiya nomidagi Davlat mukofoti bilan taqdirlash to‘g‘risidagi takliflarni ma’qullab, tegishli qarorni imzolagan. Shu munosabat bilan 8 mart – Xalqaro xotin-qizlar kuni o‘tkazilgan bayram tantanalarida mukofot egalariga sovrindorlik diplomlari va ko‘krak nishonlari topshirildi. Ma’lumot uchun, sovrindorlarning har biriga eng kam oylik ish haqining 50 baravari miqdorida pul mukofoti berilishi nazarda tutilgan.